**עמדת "אמונה" לעניין הרכב הוועדה למינוי דיינים-**

**ייצוג הולם לנשים**

האמנה לביטול האפליה נגד נשים לצורותיה כוללת את החובה לנקוט "**באמצעים המתאימים כדי לבטל אפליה נגד נשים בחיים המדיניים והציבוריים של הארץ...בתנאים שווים לתנאי הגברים"** וכן את הזכות "**להשתתף בעיצובה של מדיניות הממשל ובהוצאתה לפועל, ולהחזיק במשרה ציבורית, ולמלא כל תפקיד ציבורי בכל דרגי הממשל**" (סעיף 7 לאמנה).

"אמונה" רואה חשיבות רבה בייצוגן של נשים בוועדות ציבוריות שונות על כל גווניהן. חשיבות זו מתעצמת כפליים כאשר מדובר בייצוגן של נשים בוועדה למינוי דיינים וזאת לנוכח מהות תפקידה של הוועדה- בחירתם של דיינים (שהינם גברים בלבד) לכהן בבית הדין הרבני אשר עוסק בדיני משפחה שלפחות מחצית מקהל המתדיינים בפניו הן נשים.

כידוע, בהתאם לחוק החל כיום, מקומן של נשים כחברות הוועדה לא רק שאינו מובטח באמצעות שריון בגוף החוק עצמו, אלא אף אינו מוזכר כלל כמתווה ראוי. יחד עם זאת, עד לא מזמן ובמשך הקדנציות השונות לאורך השנים, כיהנה לפחות אשה אחת בין חברי הוועדה למינוי דיינים, ואילו בהרכב הוועדה הנוכחי אין ולו אשה אחת.

לשיטתנו, אי הכללת נשים בהרכב הוועדה הנוכחי סותרת את העקרונות ואת ההוראות של חוק שיווי זכויות האשה, התשי"א-1951, את עקרונות חוק יסוד: כבוד האדם וחרותו ואת הנורמות הנהוגות בחברה ובמדינה.

יתרה מכך, אי הכללתה של אשה בוועדה מונעת השמעת קול ייחודי וזווית ראיה נשית, בעלת משמעות, בתהליך מינוי הדיינים, ולפיכך, הוועדה ללא נציגות נשית היא פגומה ומעוותת.

במצב דברים זה, עתרה תנועת "אמונה" לבג"צ, בדרישה לפסול את הרכב הוועדה הנוכחי. (בג"צ 8670/11 אמונה נ' ועדת המינויים למינוי דיינים ואח') ואכן, בית המשפט העליון הביע את תמיכתו העקרונית בעתירה והוציא תחת ידו צו מניעה האוסר את התכנסות הוועדה עד למתן החלטה אחרת. עוד קרא בית המשפט העליון לקידומה של חקיקה אשר תסדיר את הנושא.

הצעת חוק הדיינים (תיקון- ייצוג הולם לנשים בוועדה למינוי דיינים), התשע"ג- 2013, שהוגשה ביוזמת ח"כ שולי מועלם-רפאלי וח"כ ד"ר עליזה לביא, משנה את פניה הנוכחיות של הוועדה למינוי דיינים. הצעת החוק הנדונה, מרחיבה את הרכב הוועדה מ-10 חברים ל- 11 חברים ומשריינת את מקומן של ארבע נשים בוועדה (שרה, חברת כנסת, עורכת דין וטוענת רבנית). בכך, מספקת ההצעה את המענה לצורך החקיקתי שהעלה בג"צ, ומאפשרת, לשיטתנו, לנשים אשר יהיו חברות בוועדה להשפיע באופן אפקטיבי על תהליך קבלת ההחלטות ומינוי הדיינים.

**לאור האמור, עמדת "אמונה" היא כי נוכחותה של נציגות נשית בגוף הבוחר דיינים לבתי הדין הרבניים הינה הכרחית, ולפיכך יש לתמוך בהצעת החוק, שקיבלה את תמיכת וועדת השרים לענייני חקיקה, לפיה יאויישו ארבע מקומות לנשים בוועדה למינוי דיינים, ולקדם הצעת חוק זו.**